H πoινική πρoστασiα τωv δεδoμέvωv πρoσωπικού χαρακτήρα στo πλαiσιo τωv ηλεκτρovικών επικoινωνιών
Authors: Μεταξάκης Εμμανουήλ 
Published: September 2021

Με την παρούσα εργασία επιχειρείται η οριοθέτηση της ποινικής προστασίας των δεδομένων προσωπικού χαρακτήρα στο πλαίσιο των ηλεκτρονικών επικοινωνιών, ήτοι στο διαγραφόμενο από τον Ν. 3471/2006 πλαίσιο της παροχής διαθεσίμων στο κοινό υπηρεσιών ηλεκτρονικών επικοινωνιών σε δημόσια δίκτυα ηλεκτρονικών επικοινωνιών. Η εργασία αποτελείται από τέσσερα κεφάλαια: Το πρώτο κεφάλαιο πραγματεύεται τη σημασία των δεδομένων προσωπικού χαρακτήρα – αυτού του «νέου νομίσματος του ψηφιακού κόσμου», όπως έχουν προσφυώς χαρακτηρισθεί. Ακολουθεί μια σύντομη ιστορική αναδρομή στα κυριότερα νομοθετήματα της Ευρώπης και των ΗΠΑ σχετικά με την προστασία της ιδιωτικότητας και των προσωπικών δεδομένων.Επειδή η ηλεκτρονική διαβίβαση προσωπικών δεδομένων μεταξύ ιδιωτών παρά τον αναμφισβητήτως τεράστιο όγκο της δεν μπορεί να τύχει αξιόπιστων μετρήσεων,πραγματοποιείται στη συνέχεια μία επιλεκτική παρουσίαση διακρατικών διασυνοριακών ροών προσωπικών δεδομένων, προκειμένου να καταδειχθεί το εύρος, ο όγκος,αλλά και ο συχνά ευαίσθητος χαρακτήρας των διαβιβαζομένων διακρατικώς και διασυνοριακώς δεδομένων στον τομέα των ηλεκτρονικών επικοινωνιών. Έπεται ανάλυση της δικαιικής έννοιας των προσωπικών δεδομένων με εξέταση της ημεδαπής, ενωσιακής και διεθνούς οικείας νομοθεσίας και της ημεδαπής νομολογίας και των αποφάσεων και γνωμοδοτήσεων της Αρχής Προστασίας Δεδομένων Προσωπικού Χαρακτήρα. Η επόμενη ενότητα του πρώτου κεφαλαίου καταλήγει στο συμπέρασμα,ότι παρά την πρόοδο της πληροφορικής επιστήμης, η οποία καθιστά δυνατή την επαναναγνώριση φαινομενικώς ανωνυμοποιημένων προσωπικών δεδομένων, η έννοια των προσωπικών δεδομένων δεν έχει καταστεί παρωχημένη, δεν πρέπει να εγκαταλειφθεί και εάν συνεχίσει να ερμηνεύεται διασταλτικά, λαμβάνοντας υπ’ όψη την τεχνολογική στάθμη, τις ιδιαιτερότητες κάθε περίπτωσης και την αρχή της αναλογικότητας, η έννοια αυτή θα συνεχίσει να κατέχει κεντρική θέση στη νομοθεσία περί προστασίας της ιδιωτικότητας. Στο τέλος του πρώτου κεφαλαίου αναλύεται η ιδιότητα ως προσωπικών δεδομένων της διεύθυνσης ηλεκτρονικού ταχυδρομείου, του ονόματος χρήστη, του κωδικού πρόσβασης, της διεύθυνσης διαδικτυακού πρωτοκόλλου και της διεύθυνσης ελέγχου πρόσβασης μέσων. Το δεύτερο κεφάλαιο πραγματεύεται τον Ν.3471/2006, ο οποίος ενσωμάτωσε στην ημεδαπή έννομη τάξη την Οδηγία 2002/58/ΕΚ και διά του οποίου παρέχεται στην ημεδαπή η προστασία των προσωπικών δεδομένων και της ιδιωτικής ζωής στο πλαίσιο των ηλεκτρονικών επικοινωνιών. Στο πλαίσιο του δευτέρου κεφαλαίου αναλύεται το πεδίο εφαρμογής των ποινικών διατάξεων του Ν. 3471/2006 και οι εν λόγω διατάξεις συγκρίνονται με αντίστοιχες ποινικές διατάξεις κρατών μελών της ΕΕ. Προσδιορίζονται ακολούθως τα προστατευόμενα διά του Ν. 3471/2006 έννομα αγαθά και εμηνεύονται οι ποινικού ενδιαφέροντος διατάξεις του Ν. 3471/2006. Στο τρίτο κεφάλαιο ερευνάται η ποινική ευθύνη των παρόχων στοπλαίσιο της νομοθεσίας περί δεδομένων προσωπικού χαρακτήρα. Συγκεκριμένα εκτίθενται περιπτώσεις, κατά τις οποίες οι πάροχοι δεν είναι υπεύθυνοι επεξεργασίας,στη συνέχεια παρουσιάζεται το σύστημα της Οδηγίας 2000/31/ΕΚ για την κατάταξη των παρόχων και στο τέλος του τρίτου κεφαλαίου εξετάζεται η ευθύνη των παρόχων μηχανών αναζήτησης, όσων θέτουν υπερσυνδέσμους και των παρόχων υπηρεσιών νεφοϋπολογιστικής στο πλαίσιο της νομοθεσίας περί προσωπικών δεδομένων. Το τέταρτο και τελευταίο κεφάλαιο περιλαμβάνει τα συμπεράσματα της εργασίας.